Afrikaanse skole gee 2018-matriekslaagsyfer 'n hupstoot - Solidariteit WêreldSolidariteit Wêreld
Tuis › Nuuskantoor › Afrikaanse skole gee 2018-matriekslaagsyfer 'n hupstoot
Indien Afrikaanse skole se matriekuitslae nie by die 2018-matriekuitslae ingereken sou word nie, sou die departement van basiese onderwys die afgelope week met ’n véél laer slaagsyfer, minder Wiskunde-onderskeidings en ’n kleiner persentasie universiteitsvrystellings kon spog. Dit is die mening van die Skoleondersteuningsentrum (SOS) wat Dinsdag 08 Januarie sy jaarlikse matriekverslag by die Afrikaanse Hoër Meisieskool in Pretoria bekendgestel het.
Hierdie verslag toon Afrikaanse skole het proporsioneel vier keer meer onderskeidings as die res van die land behaal. Volgens die SOS het 1 706 van die matrieks in Afrikaanse skole wat Wiskunde as vak geneem het, oftewel 7,5%, onderskeidings in Wiskunde verwerf teenoor 1,9% van die res van die land se matrikulante wat hierdie prestasie kon behaal. “Verder is Afrikaanse skole se slaagsyfer in Wiskunde 84,6% teenoor 55,1% nasionaal,” het Valentyn van der Merwe, Wiskunde-spesialis verbonde aan die SOS, tydens die mediakonferensie gesê.
Die SOS-verslag toon dat skole wat Afrikaans Huistaal as vak aanbied, ʼn algehele slaagsyfer van 86,9% vir 2018 behaal het, teenoor die nasionale slaagsyfer van 78,2%. “Indien hierdie Afrikaanse skole uit die vergelyking gelaat word, sou die nasionale slaagsyfer 76,7% gewees het. Die SOS kon ook vasstel dat enkelmedium- Afrikaanse skole ʼn slaagsyfer van 90% behaal het,” lui die verslag.
Tien uit die 20 skole wat die meeste onderskeidings behaal het, is Afrikaanse skole. Die skool met die met die meeste onderskeidings in die land is die Afrikaanse Hoër Meisieskool in Pretoria, met ʼn totaal van 775 onderskeidings. Dit beteken ʼn gemiddeld van sowat 3,5 onderskeidings per leerling. Paul Roos Gimnasium in Stellenbosch het die meeste onderskeidings vir Wiskunde en Rekeningkunde van al die skole in die land behaal. Die Hoërskool Waterkloof het die meeste onderskeidings vir Fisiese Wetenskap behaal.
Die Skoleondersteuningsentrum skryf hierdie prestasie toe aan ʼn kombinasie van faktore. “Afrikaanse skole het hoogs opgeleide onderwysers met ’n hoë moraal. Uit die SOS se vorige navorsing is bevind dat meer as 80% van hierdie onderwysers vlak 2 Wiskunde of hoër op universiteitsvlak het. Hierdie onderwysers het verder ook ʼn gemiddeld van 97,3% behaal in die Gautengse rekordeksamen van twee jaar gelede,” het Van der Merwe bygevoeg.
Die SOS se matriekverslag het ten doel om ’n kritiese blik op die eksamenuitslae te werp, met spesifieke verwysing na die prestasie van Afrikaanse skole. Die verslag fokus veral op die uitslae in Wiskunde, Wetenskap, Rekeningkunde en Afrikaans Huistaal. “Afrikaanse skole in Suid-Afrika vaar uitstekend op alle terreine. Te midde van druk vanuit verskeie oorde bly Afrikaanse skole steeds eilande van uitnemendheid wat enersyds vir ouers waarde vir geld en andersyds vir leerders ’n skoolloopbaan van wêreldgehalte bied,” lui die verslag.
Volgens die verslag het bykans die helfte van Afrikaanse matrikulante met universiteitsvrystelling geslaag, terwyl 31% van die totale aantal matrikulante kwalifiseer om aan ʼn universiteit te gaan studeer. “Sedert 2015 het die persentasie Afrikaanse leerlinge wat Wiskunde in matriek neem, ook afgeneem, terwyl die persentasie wat Wiskundige Geletterdheid neem, toegeneem het. Ons sien die teenoorgestelde tendens wat nasionale leerders betref. Hier het die persentasie leerders wat Wiskunde neem sedert 2015 toegeneem, terwyl die persentasie wat Wiskundige Geletterdheid neem, afgeneem het. Hierdie tendens is kommerwekkend en iets wat die SOS verder sal ondersoek,” het Van der Merwe gesê.
Volgens dr. Danie Brink, besturende direkteur van die SOS, is Afrikaanse skole se sukses nog altyd te danke aan die moedertaalonderrig van hoë gehalte, uitstekende onderwysers en ʼn kultuur van uitnemendheid. “Moedertaalonderrig is onontbeerlik vir uitnemende resultate en kultuuroordrag is belangrik om die waardes te vestig wat lewenslange sukses verseker,” het Brink gesê.